My skryfkursus verskil van die meeste kursusse wat tans op die mark is in dié opsig: jy hoef geen manuskrip gereed te hê of selfs ŉ storie-idee saam te bring nie. Jy gaan nie al die tegniese kennis in ŉ kort tydjie leer en dan op jou eie verder aan jou manuskrip skryf nie. In die ses maande wat die kursus duur, sal jy ŉ manuskrip van voor af begin en voltooi. Die enigste vereiste vir my kursus is dat jy entoesiasties en gewillig moet wees om te skrýf.
Vir die duur van die kursus kom die groep een maal ŉ maand vir ŉ praktiese werkswinkel bymekaar waarin jy die aspekte van ŉ goeie roman bespreek. Ons praat elke maand oor ŉ ander onderwerp of aspek wat nodig is vir ŉ sterk verhaal. Tydens die werkswinkel doen jy oefeninge waarin jy die teorie toepas en kry terugvoer daarop van my en ander deelnemers. Dit gee jou geleentheid om vrae te vra indien jy vashaak. In die eerste maand sal jy ŉ baie rowwe weergawe van jou verhaal skryf en elke maand daarna verder werk aan jou verhaal. Ons fokus elke maand slegs op een aspek van die roman sodat jy nie oorweldig word deur ŉ magdom inligting nie, maar gefokus en sistematies aan jou manuskrip werk. Jy kry ŉ handleiding waarin alles in diepte en met voorbeelde bespreek word. Hierin is ook ekstra oefeninge.
In hierdie werkswinkel praat ons oor inspirasie, die muse en dissipline, en die oorsprong van stories. Ons kyk waar jy vir idees kan gaan soek en hoe om ŉ ideebank op te bou. Gedurende hierdie maand sal jy die eerste, rowwe weergawe van jou verhaal skryf.
Wie vertel die storie en hoe sien jy wat gebeur? Ons bespreek verskillende soorte vertelperspektiewe die verskil wat die regte, of verkeerde, perspektief aan ŉ verhaal kan maak. In maand 3 bedink jy weer jou eerste weergawe met die oog daarop om die beste moontlike perspektief te kies en dit dan konsekwent te hou.
Moet jy verskillend te werk gaan met ŉ werklike en fiktiewe ruimte? Wanneer raak ruimtebeskrywings te veel? En wat van terugflitse en herinneringe? Ons kyk hoe skrywers dit regkry om die omgewing waarin ŉ verhaal afspeel vir die leser eg te maak en bespreek hoe ruimte karakters beïnvloed, of selfs ŉ newekarakter in jou verhaal kan word. Ek leer jou ook die gevare van terugflitse en wanneer jy dit suksesvol kan inspan. In maand 5 bekyk jy die ruimtebeskrywings en herinneringe of terugflitse in jou verhaal krities.